KOMISIJOS REGLAMENTAS (EB) Nr. 1081/2004
2004 m. birželio 8 d.
leidžiantis nukrypti nuo Reglamento (EB) Nr. 1431/94 dėl importo licencijų galiojimo paukštienos sektoriuje
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1975 m. spalio 29 d. Tarybos reglamentą (EEB) Nr. 2777/75 dėl bendro paukštienos rinkos organizavimo (1), ypač į jo 3 straipsnio 2 dalį,
kadangi:
(1)
1994 m. birželio 22 d. Komisijos reglamento (EB) Nr. 1431/94, nustatančio išsamias importo priemonių, numatytų Tarybos reglamente (EB) Nr. 774/94, atidarančiame tam tikras Bendrijos tarifines paukštienos ir tam tikrų kitų žemės ūkio produktų kvotas ir numatančiame tokių kvotų administravimą, taikymo paukštienos sektoriuje taisykles (2), 5 straipsnyje nustatomos importo licencijų galiojimo taisyklės.
(2)
2004 m. vasario 6 d. Komisijos sprendimu 2004/122/EB dėl tam tikrų apsaugos priemonių, susijusių su paukščių gripu keliose Azijos valstybėse (3), sustabdytas tam tikrų paukštienos produktų importas iš keleto šalių, įskaitant Tailandą, iki 2004 m. rugpjūčio 15 d. Tai galėjo sutrukdyti kai kuriems importuotojams importui iš Tailando naudoti importo licencijas, išduotas 2004 m. sausio 1 d.-2004 m. kovo 31 d. laikotarpiui. Atitinkamai šių licencijų galiojimo laikotarpis turi būti pratęstas iki 2004 m. rugsėjo 30 d.
(3)
Šiame reglamente numatytoms priemonėms pritaria Paukštienos ir kiaušinių vadybos komitetas,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (EB) Nr. 1431/94 5 straipsnio pirmos dalies, licencijų, išduotų 2004 m. sausio 1 d.-2004 m. kovo 31 d. laikotarpiui iš Tailando importuojamiems 2 grupės produktams, galiojimas yra pratęsiamas iki 2004 m. rugsėjo 30 d.
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. birželio 8 d.